আমন্ত্রণ ছিল দু’পক্ষেরই। তবে সরস্বতী পুজো উপলক্ষে কলকাতা বিশ্ববিদ্যালয়ের কলেজ স্ট্রিট ক্যাম্পাসে শিক্ষামন্ত্রী পার্থ চট্টোপাধ্যায়কে পেলেন না তৃণমূল ছাত্র পরিষদের (টিএমসিপি) রাজ্য সভাপতি জয়া দত্ত। বুধবার বিশ্ববিদ্যালয়ের আলিপুর ক্যাম্পাসে উপস্থিত হয়ে জয়া বিরোধী গোষ্ঠী হিসাবে পরিচিত আব্দুল কায়ুম মোল্লার অনুগামীদের মুখের হাসি চওড়া করলেন শিক্ষামন্ত্রী।
সম্প্রতি ছাত্র সংসদ নির্বাচনকে কেন্দ্র করে কলকাতা বিশ্ববিদ্যালয়ের ক্যাম্পাসে একাধিকবার সংঘর্ষে জড়িয়েছে টিএমসিপি’র বিবদমান দুই গোষ্ঠী। তৃণমূল সূত্রের খবর, দলের অন্দরে জয়ার ‘কর্মকাণ্ডে’ বিরক্তি প্রকাশ করেছেন মুখ্যমন্ত্রী মমতা বন্দ্যোপাধ্যায়। যার প্রেক্ষিতে জয়াকে শিক্ষাঙ্গনে ‘বহিরাগত’ নিয়ন্ত্রণের নির্দেশ দিয়েছিলেন পার্থ। সদ্য শেষ হওয়া বিশ্ববিদ্যালয়ের ছাত্রভোটে নিরঙ্কুশ সংখ্যাগরিষ্ঠতা পেয়েছে টিএমসিপি। এখন কোন গোষ্ঠীর হাতে ক্ষমতা থাকবে, শাসকদলের ছাত্র সংগঠনে তা নিয়ে জল্পনা তুঙ্গে। এই পরিস্থিতিতে কায়ুমের মঞ্চে পার্থের উপস্থিতি অত্যন্ত গুরুত্বপূর্ণ বলে মনে করছেন বিশ্ববিদ্যালয়ের আধিকারিক এবং ছাত্রনেতাদের একাংশ।
জয়া অবশ্য এদিন বলেন, ‘‘শিক্ষামন্ত্রীর না আসার সঙ্গে গোষ্ঠীদ্বন্দ্বের কোনও সম্পর্ক নেই। বাস্তবে টিএমসিপি’তে কোনও গোষ্ঠী নেই! পার্থ’দার সঙ্গে আগেই কথা হয়েছিল। তিনি বলেছিলেন, আমি যে কোনও একটি ক্যাম্পাসে যাব। আমি বলেছিলাম, যেখানে সুবিধা হবে, সেখানেই যাবেন।’’ সদ্য প্রাক্তন হওয়া টিএমসিপি’র এক রাজ্য নেতার কটাক্ষ, ‘‘তাই তো হয়েছে! সে জন্যই তো আলিপুরে যাওয়া শ্রেয় মনে করেছেন শিক্ষামন্ত্রী।’’
কলেজ স্ট্রিটের অনুষ্ঠানে জয়া ছাড়াও এদিন উপস্থিত ছিলেন প্রাক্তন মন্ত্রী মদন মিত্র, টিএমসিপি’র প্রাক্তন রাজ্য সভাপতি শঙ্কুদেব পন্ডা এবং অশোক রুদ্র। সারদা কেলেঙ্কারিতে কেন্দ্রীয় তদন্ত সংস্থার সমন পাওয়ার পর দীর্ঘদিন প্রকাশ্যে কোনও দলীয় মঞ্চে শঙ্কুকে দেখা যায়নি। টিএমসিপি’র একাংশের দাবি, শঙ্কুর উপস্থিতিও পার্থের অনুপস্থিতির আরেকটি কারণ।
বিশ্ববিদ্যালয়ের অন্দরে তৃণমূলের ছাত্র রাজনীতি সম্পর্কে অবহিত এক নেতার দাবি, জয়ার ‘কার্যকলাপে’ প্রচ্ছন্ন সমর্থন রয়েছে শঙ্কুর। জয়া ঘনিষ্ঠ ছাত্রনেতা কুণাল সামন্তের অবশ্য বক্তব্য, ‘‘শঙ্কু’দাকে আমরা আমন্ত্রণ করিনি। উনি নিজেই এসেছিলেন।’’ আর ‘শঙ্কুস্যার’ নিজে বলেন, ‘‘অনেকদিন ধরেই ছেলেমেয়েরা বলছিল, পুজোর দিন এসো। আমার নিজের ক্যাম্পাসে তাই অঞ্জলি দিতে চলে গেলাম।’’